Cokotan ula ya iku tatu amarga dicokot déning sawijining ula, utamané ula kang duwé wisa. Titikané cokotan ula iku ana rong tatu sudukan saka siyungé ula kasebut. Kadhang kala, nalikané ula kasebut nyokot, ula kuwi uga nyuntikaké wisané. Cokotan lan wisa ula iki bisa njalari kulit utawa awaké kurban dadi abang, bengkak, lan lara banget sakjam sawisé dicokot. Mutah, pandeleng kang ora cetha, ana rasa gringgingen ing sikil, lan kurbané uga bakal gemrobyos kringetan. Cokotan ula biyasané ana ing tangan, lengen, utawa sikil.